**BOŽIĆ U KNJIGAMA**

KNJIGE ZA DJECU MLAĐE DOBI

**Anić, Višnja**  
**Božićna tišina** / Višnja Anić ; [ilustracije] Vanda Čižmek. - Zagreb : Školska knjiga, 2003. - [38] str. : ilustr. ; 24 cm. - (Serija slikovnica Zvončići ; 3)  
U kući s obitelji u kojoj se nalazi dvoje živahne djece, teško je naći mir. Iz jedne sobe trešti muzika, iz druge vika i cika... i tako iz dana u dan. Tata je već na rubu i loše je volje. I tako je stigao Božić. Otac i majka poveli su djecu u crkvu da vide jaslice. Okićeni borovi, štalica, Marija, Djetešce na slami... sve su to bili prizori koji su djecu ostavili bez daha. Sve je bilo tiho, svečano i sveto...tako da je tata konačno našao malo mira u okrilju crkve. Na kraju se zahvalio Bogu na tišini koju im je svima podario. Slikovnica je to za najmlađe o čaroliji Božića iz serije Zvončići u kojoj možete pronaći i druge zgodne slikovnice slične tematike.

**Iveljić, Nada**  
**Božićna bajka** / Nada Iveljić ; ilustracije Pika Vončina. - [3. izd.]. - Zagreb : Tipex, 2002. - [12] str. : ilustr. ; 22 cm. - (Biblioteka Tratinčica)  
Kroz zemlju Hrvatsku prohujao je rat u kojem su mnoga sela i gradovi ostali razrušeni i napušteni. U jednom takvom selu, navrh brijega "ranjena crkvica plače". Vrijeme je Došašća, skoro će Božić, ljudi se vesele i kupuju darove, a umjesto radosti u selu vlada pustoš. Zvijezda Večernjica i Mjesec odlučiše pomoći da se crkvica popravi kako bi ljudi koji se vrate imali gdje proslaviti Božić. Na poziv Mjeseca i zvijezde Večernjice okupile su se šumske životinjice i pomogle oko uređenja crkve. Nakon što su uredili crkvu Večernjica im je ispričala priču o tom svečanom danu. No, sve je to bio samo san djeda Ivana. San ili stvarnost, prosudite sami! Ova se knjiga nalazi na lektirnom popisu za učenike 2. razreda.

**Lice, Stjepan**  
**Sveti Nikola bake Julijane** / Stjepan Lice ; [ilustracije Lino Ujčić]. - Zagreb : Teovizija, 1997. - [32] str. : ilustr. ; 21 cm. - (Biblioteka Dođite k meni maleni ; knj. 8)  
Baka Julijana svojoj unučici Kseniji i unuku Krunoslavu, s puno ljubavi i topline, priča priče o svetom Nikoli. Kako je Nikola postao svetac, kako je svjetlo njegova srca zasjajilo poput svjetionika i spasilo brod u olujnoj noći, kako je rasplamsao ognjište sirotoj starici koja bi se bez vatre i ogrjeva smrzla, kako je pribavio hranu i pomogao bolesnom, gladnom dječaku i njegovoj majci i naposljetku, zašto sveti Nikola daruje djecu. . . Ispričane na jednostavan i najmlađima prihvatljiv način, kratke crtice iz života ovog omiljenog sveca nose u sebi duboke, humane poruke velikodušja i dobrote.

**Lovrenčić, Sanja**  
**Crtež ispod bora** / Sanja Lovrenčić, Ivana Guljašević. - Zagreb : Školska knjiga, 2004. - [41] str. : ilustr. u bojama; 24 cm. - (Serija slikovnica Zvončići ; 4)

U blagdansko jutro Neven je ispod bora našao bojice. Donio je svoj veliki blok u kojemu je bilo još praznih listova i počeo crtati. Nacrtao je kuću. Učinila mu se osamljenom. Zato je pokraj nje nacrtao čovječuljka. A zatim se dogodilo nešto čudno: čovječuljak mu isplazi jezik, okrene leđa, uđe u nacrtanu kuću i zalupi vratima. »Hm«, pomisli Neven, »ovaj nije dobar, nacrtat ću još jednoga.« Ni taj drugi nije bio mnogo pristojniji. Vikao je i žalio se. Neven je u čudu, njegovi su crteži oživjeli. Kako će s njima izaći na kraj?

**Petrač, Božidar**  
**Isusovi darovi : vjeronaučna slikovnica** / Božidar Petrač ; [ilustracije] Ivan Vitez. - Zagreb : Alfa, 2003. - 48 str. : ilustr. ; 29 cm  
Ova vjeronaučna slikovnica dar je svima koji žele osluhnuti Isusove riječi. Autor nas vodi na "putovanje" kroz crkvenu godinu, krenuvši od Došašća, Sv. Nikole i Božića, preko Uskrsa i Tijelova pa sve do Dušnog dana i blagdana Krista, Kralja svih stvorenja. Na tom putu djeca će spoznati temeljne poruke Evanđelja, a osim teksta na tom putu će im za zorno predočavanje pomoći i nadahnute ilustracije Ivana Viteza.

**Pilić, Sanja**  
**Jupi, došao je sveti Nikola** / Sanja Pilić, Katarina Halužan. - Zagreb : Školska knjiga, 2003. - [34] str. : ilustr. ; 24 cm. - (Serija slikovnica Zvončići ; 1)  
Dječak Perica s nestrpljenjem očekuje dolazak svetog Nikole. Je li bio dobar ili zločest dječak - pitanje je koje mu sve češće postavljaju odrasli. A Perica se pak pita - postoje li uopće zločesta djeca i hoće li ga ove godine posjetiti sveti Nikola ili Krampus?! Živopisno ilustrirana slikovnica o napetom i radosnom iščekivanju u srcu svakog djeteta, namijenjena je malenima od pet do sedam godina.

**Prosenjak, Božidar**  
**Legende o sv. Nikoli** / Božidar Prosenjak ; ilustracije Marsela Hajdinjak. - Zagreb : Teovizija, 1996. - [21] str. : ilustr. ; 15 x 21 cm. - (Biblioteka Dođite k meni maleni ; knj. VII)  
O životu sv. Nikole ne zna se baš mnogo, ali ljudi i djeca sigurno su ga voljeli jer je o njemu sačuvano puno lijepih priča. Upoznajući se s dobročinstvima sv. Nikole shvaćamo zašto je on izuzetno popularan svetac i među našom djecom.

**Prosenjak, Božidar**  
**Rođenje Isusovo** / Božidar Prosenjak ; ilustrirala Marsela Hajdinjak. - Zagreb : Teovizija, 1997. - [16] str. : ilustr. ; 21 cm. - (Dođite k meni maleni ; knj. 1)  
Na tu temu napisana su već brojna djela, no ova će slikovnica svakako naći svoje čitatelje među malenima. Lijepo ilustrirana, s prigodnim tekstom, govori nam o stolaru Josipu i njegovoj ženi Mariji, koji su krenuli na dalek put u Betlehem, zastali jedne noći u maloj štalici i tu se rodio dječak po imenu Isus.

**Veronek-Germadnik, Saša**  
**Božićna priča** / Saša Veronek Germadnik, Kristina Petruša. - Zagreb : Školska knjiga, 2003. - [44] str. : ilustr. ; 23 cm. - (Serija slikovnica Zvončići ; 2)  
Za dječaka Juricu u posljednje vrijeme nezgode kao da se lijepe. Skočio je u lokvu vode i pošpricao mamu, srušio šalicu s kakaom za vrijeme doručka, razbio maminu najdražu vazu . . . i sve to u predbožićno vrijeme kada razmišljamo jesmo li bili dobri ili zločesti. Jurici u pomoć pritekao je Vilibald, dobri božićni vilenjak, i utvrdio da je dječaka zaposjeo Gnjusvald, zli vilenjak te je započeo borbu protiv njega. Gnjusvald je pokušavao uvjeriti Juricu da je zločest, a Vilibald da je dobar te da je dječakov popis dobih djela puno duži. Topla, ilustrirana priča o dobru i zlu te važnosti samopouzdanja, namijenjena je najmlađima.

KNJIGE ZA DJECU

**Andersen, Hans Christian**  
**Djevojčica sa šibicama** / Hans Christian Andersen ; prijevod Mirjana Marijana Horvatinović. - Zagreb : Zagrebačka stvarnost, 2001. - 5 str. : ilustr. ; 20 cm  
Jedna od najpoznatijih, ali i najtužnijih Andersenovih priča za najmlađe, mami suze na oči. Riječ je o vrlo siromašnoj djevojčici koja na Badnju večer ostane na ulici, bosa, gladna, sama i promrznuta. Paleći šibice, jednu za drugom i prizivajući pomoću svjetlosti, slike ljubavi i topline - ona usne skutrena uza zid. Ljudi su je pronašli tek sutradan, sklupčanu, sa smiješkom na usnama.

**Belaj, Stanislav**  
**Sveta božićna noć : zbornik** / Stanislav Belaj ; [uređuje i odgovara Ivan Zirdum]. - Đakovo : Biskupski ordinarijat, 1988. - 222 str. : ilustr. ; 24 cm. - (Knjižnica U pravi trenutak ; 88)

Božićni zbornik sadrži obilje proznih i poetskih uradaka vezanih uz božićno vrijeme, popraćeno prikladnim ilustracijama.

**Boban, Vjekoslav**  
**Božić sunčeva glasnika** / Vjekoslav Boban ; [ilustracije prema motivima Gustava Dorea Krešimir Urlić]. - Zagreb : Naklada Jurčić, 1998. - 20 str. : ilustr. ; 31 cm. - (Biblioteka Pčelinja ljubica ; knj. 1)  
Na djeci dostupan i primjeren način pripovjedač predstavlja Isusovo rođenje.  
Sunčevi glasnici prenijeli su radosnu vijest na sve strane svijeta. Istovremeno su kralj Melkior, Baltazar i zvjezdoznanac Gašpar krenuli na dalek put vođeni najsjajnijom zvijezdom. Prije polaska na put, kralj Melkior svakoga je tjedna sanjao san: najprije zasvijetli zvijezda, iz daljine dopre milozvučna glazba, zatim bljesne anđeo Gabrijel i pozdravlja djevojku: "Zdravo Marijo, milosti puna, Gospodin s tobom! Ti ćeš začeti i roditi djetešce kojemu ćeš nadjenuti ime Isus"... I bi tako.

**Eltz, Monika zu**  
**Božićne priče** / Monika zu Eltz ; [s njemačkog preveo Ivan Zirdum]. - 3. izd. - Đakovo : Biskupski ordinarijat, 1993. - 104 str. : ilustr. ; 19 cm. - (Knjižnica U pravi trenutak ; 144)  
U božićno vrijeme svatko voli slušati priče. Ove prigodne priče ispričala je jedna baka. One su tople, dirljive, lijepe, uzbudljive i vesele te nose plemenite pouke, baš kao što je i samo božićno vrijeme.

**Hofman, Ota**  
**Sat plavih slonova** / Ota Hofman ; [prevela Dagmar Ruljančić ; ilustrirao Eugen Kokot]. - Zagreb : Mladost, 1981. - 137 str. : ilustr. ; 21 cm. - (Biblioteka Vjeverica)  
Suvremeni češki knjiženik posvetio je djeci čitav svoj književni rad. Sat plavih slonova je jedna od najuspjelijih Hofmanovih knjiga u kojoj govori o pustolovini djevojčice Zuzanke i dječaka Tomaša koji su u potrazi za slonovim okom - bez kojega neće bljesnuti božićno drvce i djeca će ostati bez darova. Čudesno poniranje u svijet dječje mašte, neosjetni prelasci iz jave u san i obratno, čine sadržaj ove zanimljive dječje knjige.

**Lagerloef, Selma**  
**Legende o Kristu** / Selma Lagerlöf ; [prevela Branka Horvat ]. - Zagreb : Zagrebačka stvarnost, 1994. - 74 str. : ilustr. ; 21 cm. - (Biblioteka Učilišno štivo : lektira ; 4)  
Riječ je o zbirci od sedam kraćih pripovjedaka o Isusu Kristu, ispričanih na nov, maštovit i privlačan način. Opisuje se njegov život od rođenja do prikazanja u hramu, s namjerom da se lik Isusa Krista približi kao ljudsko biće, koje je svoje božanske osobine iskazivalo braneći sebe ili druge od zla i pogibelji. Uz bilješku o piscu, naputke o djelu, na marginama se nalaze i manje poznate riječi s objašnjenjima. Naslov je na popisu obvezne lektire za peti razred osnovne škole.

**Lice, Stjepan**  
**Božić u orahovoj ljusci** / Stjepan Lice. - Zagreb : Teovizija, 1994. - 81 str. ; 20 cm  
Nakon uvodne pjesme spjevane djetetu Isusu, Stjepan Lice nam u ovoj knjizi podijeljenoj u tri cjeline, nudi kratke, tople, jednostavne i poučne pričice kršćanskog sadržaja koje su inspirirane istinitim zgodama iz vlastitog života. Likovi iz Biblije su ponovo oživjeli, da bi nas podučili uzvišenim osjećajima i da bi nam vratili vjeru u Boga i u život.

**Tomić, Sonja**  
**Božje blago : pripovijetke za djecu** / Sonja Tomić ; [ilustracije Sonja Tomić]. - Zagreb : Školska knjiga, 1993. - 77 str. : ilustr. ; 20 cm  
Zbirka kratkih religioznih priča za djecu, koje su u našem izdavaštvu relativno rijetke, a ove su visoke literarne vrijednosti s posebnim senzibilitetom za dječju doživljajnost. Namijenjene su djeci mlađe osnovnoškolske dobi. Priče je oslikala sama autorica.

**Tomić, Sonja**  
**Svjetiljčica i odabrane priče** / Sonja Tomić ; priredila Ivanka Pavić ; oslikala Andrea Peterlik-Huseinović. - 2. izd. - Zagreb : Kašmir promet, 2001. - 72 str. : ilustr. ; 25 cm. - (Biblioteka List)  
Pripovijetka Svjetiljčica, prva unutar zbirke, nadahnuta je Biblijom, a govori o velikoj nadi, o dobrostivoj i velikodušnoj ljubavi te o plijevljenju korova iz ljudskog srca. U tamnoj jesenskoj noći Učenik susreće Svjetiljčicu koja mu osvjetljava put. Putem razgovaraju i pričaju jedno drugome događaje kojima su bili svjedoci, a na kraju puta približavaju se Pravom Svjetlu i konačno stižu do njega. Šest ostalih priča govore o ljubavi, darivanju, dobroti... Knjiga je lijepo ilustrirana, opremljena metodičkim instrumentarijem i sadrži ilustrirane životopise o književnici i ilustratorici.

**Truhelka, Jagoda**  
**Zlatni danci** / Jagoda Truhelka ; [ilustrirao Ivica Antolčić]. - Zagreb : Znanje, 1995. - 279 str. : ilustr. ; 22 cm. - (Biblioteka Stribor)  
Pripovijetke u knjizi prikazuju autoričino djetinjstvo sve do 1878. godine, u rodnom gradu Osijeku. Junaci su stoga iz stvarnog života, a u središtu radnje nalaze se Anica - Sanjalica (autorica) i njezina mlađa braća Ćiro i Dragoš. Ocrtavajući djetinjstvo provedeno u građanskoj obitelji s kraja 19. stoljeća, autorica prikazuje ambijent, duh, običaje, moral, ljudske odnose i poteškoće odrastanja, ali i toplinu djetinjstva.

Iz sadržaja: Božić; Još jedan Božić

KNJIGE ZA MLADEŽ

**Hrvatska božićna lirika : od Kranjčevića**  
**Hrvatska božićna lirika : od Kranjčevića do danas : antologija** / [priredio] Božidar Petrač. - Zagreb : Naklada Jurčić, 2000. - 269 str. ; 17 cm. - (Biblioteka Vrilo ; knj. 1)  
Priređivač antologije prikupio je pjesme hrvatskih liričara nekoliko generacija, od kraja 19. stoljeća sve do najnovijega vremena - kojima je tema jedan od najvažnijih događaja u kršćanskoj, katoličkoj godini - blagdan Isusova rođenja. U godini Velikoga jubileja - 2000 godina kršćanstva - zanimljivo je bilo podsjetiti se kako su mnogi hrvatski književnici pjevali o Božiću s puno istinskoga zanosa, vjere, nade i ljubavi, koja je svijetu suvremene civilizacije itekako potrebna u vremenima velikih duhovnih i moralnih izazova i dvojbi.

IGROKAZI

**Stahuljak, Višnja**  
**Darovi Djeda Mraza : igrokazi za djecu** / Višnja Stahuljak ; ilustrirao Pavao Štalter. - Zagreb : Školska knjiga, 1979. - 92 str. : ilustr. ; 25 cm. - (Biblioteka Modra lasta)  
Zbirka igrokaza za djecu koja sadrži četiri naslova, od kojih je je igrokaz "Darovi djeda Mraza", pogodan za izvođenje u ovo predblagdansko vrijeme jer je to novogodišnja igra za najmlađe, koja završava djeljenjem poklona djeci. Zatim tu je igrokaz "Bjelkica" - scenska bajka u četiri čina u kojoj su likovi vile, vodenjaci, šumsko i vodeno cvijeće te vilenjaci. Slijedi "Neobični intervju" - to je pomalo znanstveno-fantastična igra za djecu. Igrokaz "Tko traži - taj nađe", dječji igrokaz u tri čina koji se događa početkom prošlog stoljeća, a govori o radosnoj zbilji začinjenoj s malo tuge za male i velike.

**Kraljević, Ana**  
**Lutka iz kutka** / Anica-Ana Kraljević ; [ilustracije Mate Lovrić]. - Zagreb : Naša djeca, 2003. - 127 str. : ilustr. ; 24 cm  
Zbirka lutkarskih igrokaza koja započinje opširnim metodičkim poglavljem o scenskoj lutki u odgoju djece. Svaki igrokaz u svom uvodnom dijelu ima objašnjenje kako izraditi lutke potrebne za izvedbu igrokaza i opis scenografije. Osim toga, knjiga obiluje korisnim savjetima - kako izraditi snježne pahuljice, životinjice, prigodne ukrase za blagdane, a također iznosi opis i razlog nekog blagdana (npr. Sv. Nikola, Božić). Na posljednjih desetak stranica, a prije pogovora, poezija je o smijehu, pozdravima i lijepim riječima. Knjiga je bogato ilustrirana fotografijama u boji i veselim crtežima vedrih boja.

STRUČNA I POPULARNO ZNANSTVENA DJELA

**Božićna čarolija u vašem domu**  
**Božićna čarolija u vašem domu : recepti, prijedlozi kako da sami izradite božične darove i ukrasite stan** / [Irmela Arnsperger... [et al.] ; prevela s njemačkoga Bojana Zeljko-Lipovšćak ; fotografije Sebastian E. B. Dietrich... et al.]. - Zagreb : Mozaik knjiga, 1999. - 240 str. : ilustr. u bojama ; 30 cm  
Uz ovaj božićni priručni blagdansko će slavlje dobiti posebnu čar, snovi će postati stvarnost. Priručnik se sastoji od tri cjeline – došašće, Božić i Nova godina. Pronađite slasne blagdanske recepte, svečano ukrasite stol, napravite vlastoručne darove i omote za njih, čarobno okitite vaše božićno drvce, napravite aranžmane i adventske vijence, ukrasite dom, izradite božićne čestitke, priredite nezaboravnu novogodišnju zabavu – upotpunite nezaboravno božićno ozračje.

**Gabelica-Šupljika, Maja**  
**Blagdani djetinjstva** / Maja Gabelica-Šupljika, Mirjana Milanović. - Zagreb : Školska knjiga, 1995. - 187 str. : note ; 24 cm  
Blagdani su dio našeg iskustva, odrastanja i prisjećanja na djetinjstvo. U hrvatskoj obitelji nacionalni, vjerski i tradicijski blagdani obilježavani su oduvijek, a nakon prvih slobodnih izbora u Hrvatskoj oni se počinju na dostojan način obilježavati i u školama i vrtićima. Ova knjiga daje prijedloge igara i aktivnosti za blagdanske dane u obitelji i dječjim grupama da bi djeca na što bolji način doživjela poruke tih blagdana. Knjiga obrađuje vjerske, narodne, obiteljske i prijateljske blagdane nastojeći u svakome pobuditi osjećaj pripadnosti povijesti, tradiciji, vjeri i jeziku svog naroda, a osnovna nakana joj je poticanje djetetovog kvalitetnijeg odrastanja.

**Gattyan, Agnes**   
**Za sretan Božić : darovi, običaji, izrada čestitki, ukrašavanje doma, božićni recepti, blagdanski bonton** / Agnes Gattyan. - Zagreb : Micropictures, 2004. - 119 str. : ilustr. u bojama ; 28 cm  
Božić je vjerski blagdan, vrijeme velike radosti, obiteljskog okupljanja i darivanja. Zaboravimo gužve u prodavaonicama, utrošeno vrijeme i energiju! Najljepše blagdanske trenutke treba proživjeti u miru i veselju, a vrijeme iščekivanja brže prolazi kad sami pripremamo darove. Ukrašavanje doma ispunit će nas i doživjet ćemo da nešto što smo sami napravili krasi naš dom. To će biti naše vlastito djelo, naš osobni uspjeh, nešto što će imati vrijednost unikata. Nemojte se bojati svoje mašte! Skriveni cilj ove knjige je izvući naš stvaralački duh na danje svjetlo. -Adventski običaji -Sveta Lucija-običaji -Betlehemska slika -Božićne čestitke -Kućni ukrasi -Ukrasi na ulazu u dom -Kuhinja kao središte -Ukrasi za stol -Dječja soba -Najljepši simbol Božića je bor -Umatanje darova -Blagdanska svjetlost -Božićni recepti -Blagdanski bonton

**Radost svijetu svom**   
**Radost svijetu svom : nikolinjske i božićne popijevke** / [odabrala] Ksenija Burić-Sarapa ; autori ilustracija Miroslav Huzjak ... [et al.] ; [notografija Tomislav Košćak]. - Zagreb : Ibis grafika, 1996. - 40 str. : ilustr., note ; 21 x 30 cm  
Sadržaj čine notni zapisi i ilustracije dvadeset popijevki. Skladali su ih domaći i strani autori. Dio pripada usmenom prenošenju. Nekoliko ih je donešeno prema Hrvatskom crkvenom kantualu, a zastupljene su i dvije crnačke duhovne popijevke.